SKRIFTLIG FORESPØRGSEL E-2401/01

af Erik Meijer (GUE/NGL) til Rådet

(28. august 2001)

Om: Våbenembargo mod de vedvarende kampe mellem i de stridende parter i Den Demokratiske Republik Congo

1. Er Rådet bekendt med det svar, som den nederlandske udenrigsminister afgav på forskellige spørgsmål fra det nederlandske parlament (nr. 1533), og hvori han med hensyn til de fornyede spændinger i Den Demokratiske Republik Congo (Kinshasa) udtalte følgende: Hvad våbenembargoen angår, har Nederlandene i europæisk regi adskillige gange slået til lyd for en våbenembargo for denne region. Desværre er der ikke tilstrækkelig tilslutning i EU til en våbenembargo?

2. Hvordan kan der i Rådets øjne findes en fredelig løsning for det østlige Congo, så længe de stridende indenlandske parter og udenlandske interventionsstyrker fortsat har adgang til vedvarende våbentilførsler, hvilket bidrager til en fortsat forskydning af grænserne for indflydelse?

3. Bidrager den storstilede udvinding i den Rwanda-kontrollerede provins Kivu af det til fremstillingen af mobiltelefoner og computere vigtige materiale coltan og de deraf følgende indtægter for de regionale magthavere til muligheden for omfattende våbenanskaffelser?

4. Har Rådet noget kendskab til de forskellige våbens oprindelse, og bliver de bl.a. leveret af virksomheder med afdelinger i Den Europæiske Unions medlemsstater?

5. Hvad er årsagerne til, at der hidtil ikke er udstedt nogen våbenembargo fra EU's side?

6. Er Rådet villig til snarest at udstede en våbenembargo for dermed at imødegå fortsatte blodsudgydelser, ødelæggelser og flygtningestrømme?

Svar

(6. december 2001)

1. Rådet er bekendt med det svar, som den nederlandske udenrigsminister afgav på forskellige spørgsmål fra det nederlandske parlament (nr. 1533).

2. Rådet udtrykker på ny sin kraftige støtte til Lusaka-aftalen, som er et bredt accepteret grundlag for fred i Den Demokratiske Republik Congo og i hele regionen. I Rådets øjne kan der findes en fredelig løsning for det østlige Congo og resten af Den Demokratiske Republik Congo på grundlag af følgende tre faktorer: en fuldstændig, endelig og betingelsesløs tilbagetrækning af udenlandske tropper fra landet, en fuldstændig gennemførelse af programmet for afvæbning, demobilisering, reintegation, hjemsendelse og genbosættelse (DDRRR) og et positivt resultat af dialogen mellem de congolesiske parter.

3. Rapporten fra FN's ekspertpanel om ulovlig udnyttelse af naturressourcer og andre former for rigdomme i Den Demokratiske Republik Congo forventes at blive offentliggjort om kort tid. Denne rapport skulle kunne bidrage til, at FN-medlemmer og EU kan danne sig en velfunderet mening om de problemer, det ærede medlem rejser.

4. Rådet har ikke noget kendskab til oprindelsen af de våben, der sælges illegalt i området. Det minder om, at EU-medlemsstaterne er bundet af EU's adfærdskodeks for våbeneksport, der blev vedtaget i 1998, og EU's erklæring om våbenleverancer til og i De Store Søers Område af 18. juni 1999, hvori EU understreger, at den er fast besluttet på at anvende den nøje.

5. Rådet er af den opfattelse, at der er sket fremskridt med hensyn til situationen på stedet, og at det internationale samfund i stedet for en våbenembargo nu skal støtte og finansiere fredsprocessen. Rådet gav i maj 2000 sine relevante organer til opgave at overveje, om en våbenembargo over for konfliktens parter ville være hensigtsmæssig, og at fastlægge foranstaltninger, der er rettet mod ulovlig handel og ulovlige aktiviteter i forbindelse med konflikten. Denne anmodning er blevet drøftet indgående, og i februar 2001 erklærede Rådet, at det ville overveje hensigtsmæssige foranstaltninger, der eventuelt kan pålægges, hvis parterne undlader at opfylde deres forpligtelser i henhold til Lusaka-aftalen og de relevante resolutioner fra FN's Sikkerhedsråd.